钦定古今图书集成/明伦汇编/官常典/第581卷 > 孙继鲁
## 钦定古今图书集成/明伦汇编/官常典/第581卷 > 孙继鲁

按《明外史》本传：“继鲁，字道甫，云南右卫人。嘉靖二年
进士，授澧州知州。坐事改国子助教，历户部郎中，监
通州仓，历知卫辉、淮安二府织造。中官过淮，继鲁与
之忤，诬逮至京，大学士夏言救免，继鲁不谢，言不悦，
改补黎平，擢湖广提学副使，进山西参政。数绳宗藩。
暨迁按察使，宗藩百馀人拥马发其装，见敝衣外无”
长物，乃载酒谢过。迁陕西右布政使。二十六年擢右
副都御史，代杨守谦巡抚山西。继鲁耿介，所至以清
节闻。然好刚使气，沾沾自喜。总督都御史翁万达议
撤山西内边兵，并力守大同外边。帝报可。继鲁抗章
争言：“紫荆、居庸、山海诸关，东枕溟渤；雁门、宁武、偏头
诸关，西据黄河。天设重险以藩卫国家，岂可聚师旷
野，洞开重门以延敌？夫紫荆诸关之拱护京师，与雁
门诸关之屏蔽全晋，一也。今议者不掣紫荆以并守
宣府，岂可独掣雁门以并守大同耶？近年寇不敢犯
山西内郡者，以三关备严故也。使三关将士远离堡
戍，欲其不侵犯，难矣。全师在外，强寇内侵，即紫荆、倒
马诸关不将徒守哉？”万达闻之不悦，上疏言：增兵摆
边，始于近岁，与额设守边者不同。继鲁乃以危言相
恐，复遗臣书，言：“往岁建云中议，宰执几不免。近年撤
各路兵，督抚业蒙罪。其诋排如此。今防秋已逼，乞别
调继鲁，否则早罢，臣无误边事。”兵部是继鲁言。帝不
从，下廷议。廷臣请如万达言。帝方倚万达，怒继鲁腾
私书，引往事议君上，而夏言亦恶继鲁不为地，遂逮
下诏狱。疽发于项，瘐死。继鲁为巡抚仅四月，山西人
习其前政，冀有所设施，遽以非罪死，咸为痛惜。宗藩
有上书讼其冤者，即前夺视其装者也。穆宗即位，赠
兵部左侍郎，赐祭葬，荫一子，谥《清愍》。